**Schéma štátnej pomoci na podporu prevencie škôd v lesoch spôsobených lesnými požiarmi a prírodnými katastrofami a katastrofickými udalosťami (podopatrenie 8.3 Programu rozvoja vidieka SR 2014 –2020)**

Číslo schémy: **SA.41971(2015/XA)**

Schéma štátnej pomoci na podporu prevencie škôd v lesoch spôsobených lesnými požiarmi a prírodnými katastrofami a katastrofickými udalosťami (ďalej len „schéma“) je vypracovaná v súlade s nariadením Komisie (EÚ) č. 702/2014 z 25. júna 2014, ktorým sa určité kategórie pomoci v odvetví poľnohospodárstva a lesného hospodárstva a vo vidieckych oblastiach vyhlasujú za zlučiteľné s vnútorným trhom pri uplatňovaní článkov 107 a 108 Zmluvy o fungovaní EÚ (ďalej len „ZFEÚ“), zverejneným v Úradnom vestníku EÚ pod č. Ú. v. L 193, 01. 07. 2014.

Schéma vychádza z kontextu Programu rozvoja vidieka Slovenskej republiky na programové obdobie 2014 – 2020 (ďalej len „PRV“), podopatrenia 8.3, ktoré je v súlade s nariadením EP a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (Ú. v. L 347, 20. 12. 2013) a delegovaným nariadením Komisie (EÚ) č. 807/2014 z 11. marca 2014, ktorým sa dopĺňa nariadenia EP a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a ktorým sa zavádzajú prechodné ustanovenia (Ú. v. L 227, 31. 07. 2014).

1. **Preambula**

**A.1** Napriek relatívne vysokej lesnatosti má Slovensko v oblasti lesníctva veľký problém so zdravotným stavom lesov. Viac ako 50 % lesov je v stredom a vyššom stupni poškodenia. Svedčí o tom objem náhodných ťažieb, ktorého výška pravidelne presahuje 50 % celkového objemu ťažieb dreva (napr. r. 2011 to bolo až 52 %). Negatívny trend v zdravotnom stave lesov sa prejavil najmä v poslednom decéniu, keď sa vplyvom klimatických zmien zmenilo aj rozloženie zrážok v priebehu vegetačného obdobia. V lesoch sa stále častejšie vyskytujú periódy sucha, čo spolu s vysokými teplotami spôsobuje preschnutie pôd a vytvára optimálne podmienky na zvyšovanie početnosti podkôrneho hmyzu, ako aj zvýšené riziko vzniku a šírenia požiarov. Od roku 2000 vypuklo na území SR 5 403 lesných požiarov, ktoré spoločne poškodili 8 085 ha lesa. Najvýraznejšie poškodenie priniesol rok 2003, kedy bolo zničených 1 567 ha lesa a rok 2012 kedy bolo poškodených 1 683 ha lesa. Celková škoda, spôsobená požiarmi v tomto období, predstavuje viac ako 23 mil. Eur. Súčasný stav v oblasti prevencie a boja proti požiarom lesných plôch je napriek existencii niektorých preventívnych opatrení stále nedostatočný. Zdravotný stav lesných ekosystémov je meraný prostredníctvom defoliácie (strata asimilačných orgánov). Zdravotný stav lesných ekosystémov Slovenska - indikovaný defoliáciou a stupňom poškodenia sa v období r. 2001 - 2010 zhoršil. Podiel stupňov defoliácie 2 až 4 do roku 2010 pri ihličnatých drevinách mierne stúpal, najmä v dôsledku aktivity biotických škodcov. Pri listnatých drevinách sa okrem klimatických faktorov (sucho) prejavilo pravdepodobne aj vyčerpanie zo silných semenných rokov (najmä buka a hraba). V roku 2011 sa situácia vo všeobecnosti zlepšila. Ďalším dôsledkom klimatickej zmeny sú lokálne prívalové dažde, kde je okrem podpory stability lesných porastov s vysokou absorpčnou schopnosť nutné, tiež podporovať protipovodňové opatrenia na horských tokoch, najmä zachytávanie zrážok a pod. Dĺžka vodných tokov v SR je 61,1 tis. km, z toho v správe štátnych organizácií LH je takmer 19 tis. km drobných vodných tokov. Investície zamerané na ochranu pred povodňami sú realizovane len vo veľmi obmedzenom rozsahu v rámci finančných možnosti organizácií.

**A.2** Predmetom schémy je preto poskytovanie štátnej pomoci (ďalej len „pomoc“), formou nenávratného finančného príspevku (ďalej len „NFP“) z EPFRV a zo štátneho rozpočtu, na financovanie projektov na podporu prevencie škôd v lesoch, prostredníctvom podpory činností na zlepšenie vodného hospodárstva v lesoch, činností na zlepšenie ochrannej protipožiarnej infraštruktúry a činností na zlepšenie zdravotného stavu lesov.

1. **Právny základ**

**B.1** Právnym základom pre poskytnutie pomoci sú:

1. Zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov (ďalej len „zákon o EŠIF“).
2. Zákon č. 326/2005 Z. z. o lesoch v znení neskorších predpisov (ďalej len „zákon o lesoch“);
3. Zákon č. 231/1999 Z. z. o štátnej pomoci v znení neskorších predpisov (ďalej len „zákon o štátnej pomoci“);
4. Vykonávacie rozhodnutie Komisie z 13.02.2015, ktorým sa schvaľuje program rozvoja vidieka Slovenskej republiky na podporu z Európskeho poľnohospodárskeho fondu pre rozvoj vidieka (CCI 2014SK06RDNP001);
5. Kapitola I, kapitola II a článok 34 kapitoly III nariadenia Komisie (EÚ) č. 702/2014 z 25. júna 2014, ktorým sa určité kategórie pomoci v odvetví poľnohospodárstva a lesného hospodárstva a vo vidieckych oblastiach vyhlasujú za zlučiteľné s vnútorným trhom pri uplatňovaní článkov 107 a 108, zverejnené v Úradnom vestníku EÚ pod č. Ú. v. L 193, 01. 07. 2014 (ďalej len „nariadenie Komisie (EÚ) č. 702/2014“);
6. Nariadenie EP a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. L 347, 20. 12. 2013), (ďalej len “nariadenie EP a Rady (EÚ) č. 1303/2013”);
7. Nariadenie EP a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (Ú. v. L 347, 20. 12. 2013), (ďalej len „nariadenie EP a Rady (EÚ) č. 1305/2013“);
8. Delegované nariadenie Komisie (EÚ) č. 807/2014 z 11. marca 2014, ktorým sa dopĺňa nariadenia EP a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a ktorým sa zavádzajú prechodné ustanovenia (Ú. v. L 227, 31. 07. 2014), (ďalej len „delegované nariadenie Komisie (EÚ) č. 807/2014“).

**C. Účel pomoci**

**C.1** V súlade s kapitolou I, článkom 1, ods. 1, písm. e) nariadenia Komisie (EÚ) č. 702/2014 sa pomoc poskytnutá prostredníctvom tejto schémy charakterizuje ako pomoc v prospech odvetvia lesného hospodárstva, poskytovaná podľa čl. 34 kapitoly III nariadenia Komisie (EÚ) č. 702/2014 na podporu prevencie škôd spôsobených lesnými požiarmi, prírodnými katastrofami a katastrofickými udalosťami. Táto pomoc je zlučiteľná s vnútorným trhom v zmysle čl. 107 ods. 3 ZFEÚ a oslobodená od notifikačnej povinnosti podľa čl. 108 ods. 3 ZFEÚ a spĺňa všetky podmienky kapitoly I a kapitoly II  nariadenia Komisie (EÚ) č.702/2014, ako aj osobitné podmienky čl. 34 kapitoly III nariadenia Komisie (EÚ) č. 702/2014.

**C.2** Pomoc je poskytovaná v rámci PRV na podopatrenie 8.3 podľa čl. 24, ods. 1, písm. a), b), c) nariadenia EP a Rady (EÚ) č.1305/2013 v súlade s delegovanými a vykonávacími aktmi, prijatými Komisiou podľa daného nariadenia, ako pomoc spolufinancovaná z fondu EPFRV.

**C.3** Vymedzenie relevantných pojmov, vzťahujúcich sa na túto pomoc, je stanovené v článku 2 kapitoly I nariadenia Komisie (EÚ) č.702/2014.

**C.4** Účelom poskytnutia pomoci je podpora prevencie škôd v lesoch spôsobených lesnými požiarmi, prírodnými katastrofami a katastrofickými udalosťami. Tento účel sa bude napĺňať predovšetkým prostredníctvom podpory:

* činností na zlepšenie vodného hospodárstva v lesoch;
* činností na zlepšenie ochrannej protipožiarnej infraštruktúry;
* činností na zlepšenie zdravotného stavu lesov.

**D. Poskytovateľ pomoci a vykonávateľ schémy**

**D.1** Poskytovateľ pomoci:

Pôdohospodárska platobná agentúra (ďalej len „PPA“)

Dobrovičova 12

Bratislava 815 26

Slovenská republika

Tel : + 421 2 592 66 111

Webové sídlo**:** [www.apa.sk](http://www.apa.sk/)

**D.2** Vykonávateľom schémy je poskytovateľ pomoci.

**D.3** PPA je poskytovateľom pomoci pre poskytovanie príspevku z EPFRV v zmysle §3, ods. 2, písm. f) zákona o EŠIF*.*

**D.4** PPA je rozpočtovou organizáciou Ministerstva pôdohospodárstva a rozvoja vidieka SR (ďalej len „ministerstvo“), ktorá vznikla 1. decembra 2003 na základe zákona č. 473/2003 Z. z. o Pôdohospodárskej platobnej agentúre, o podpore podnikania v pôdohospodárstve a o zmene a doplnení niektorých zákonov. Zabezpečuje administráciu podporných mechanizmov v sektore pôdohospodárstva.

**D.5** PPA zriadená podľa doterajších zákonov je platobnou agentúrou v zmysle zákona č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka v znení neskorších predpisov.

**E. Príjemca pomoci**

**E.1 Príjemcom pomoci** (oprávneným žiadateľom, konečným prijímateľom) (ďalej len „príjemca pomoci“) je podnik v zmysle čl. 107 ZFEÚ t.j. subjekt, ktorý vykonáva hospodársku činnosť bez ohľadu na jeho právny status a spôsob financovania.

**E.2** Príjemcami pomoci sú právnické osoby a fyzické osoby obhospodarujúce lesy vo vlastníctve:

* súkromných vlastníkov a ich združení;
* obcí a ich združení (obec je považovaná za právnickú osobu v prípade, že podniká na základe oprávnenia a zároveň je obhospodarovateľom lesa);
* cirkvi, ktorej majetok možno podľa vnútroštátneho právneho poriadku považovať za súkromným pokiaľ ide o jeho správu a nakladanie s ním;
* štátu (LESY SR, š.p.; Štátne lesy TANAP-u; Lesopoľnohospodársky majetok Ulič, š.p.);
* pri stavebných investíciách (hmotné investície) na drobných vodných tokoch iba správcovia drobných vodných tokov resp. právnických osôb, majúcich k správe vodných tokov právny vzťah (prenájom a pod), ktorí sú zároveň obhospodarovateľmi lesa.

**E.3 Táto schéma sa** **neuplatňuje**:

1. na pomoc v prospech odvetvia lesného hospodárstva, ktorá nie je spolufinancovaná z EPFRV;
2. v prípade, ak priemerný ročný rozpočet na túto schému prevyšuje 150 mil. EUR, počínajúc šesť mesiacov po nadobudnutí jej účinnosti. Komisia môže rozhodnúť o tom, že táto schéma sa naďalej uplatňuje na dlhšie obdobie po tom, ako posúdi príslušný plán hodnotenia notifikovaný Komisii členským štátom, a to do 20 pracovných dní od nadobudnutia účinnosti schémy;
3. na akékoľvek zmeny schémy uvedené v bode 2 iné než zmeny, ktoré nemôžu ovplyvniť zlučiteľnosť schémy pomoci s nariadením Komisie (EÚ) č.702/2014 alebo nemôžu výrazným spôsobom ovplyvniť obsah schváleného plánu hodnotenia;
4. na pomoc na činnosti súvisiace s vývozom do tretích krajín alebo členských štátov, konkrétne pomoc priamo súvisiacu s vyvážanými množstvami, so zriadením a prevádzkovaním distribučnej siete alebo inými bežnými nákladmi súvisiacimi s vývoznou činnosťou;
5. na pomoc, ktorá je podmienená uprednostňovaním používania domáceho tovaru pred tovarom dovážaným;
6. na pomoc, ktorá výslovne nevylučuje vyplatenie individuálnej pomoci podniku, voči ktorému sa nárokuje vrátenie pomoci na základe predchádzajúceho rozhodnutia Komisie, ktorým sa táto pomoc vyhlasuje za neoprávnenú a nezlučiteľnú s vnútorným trhom;
7. na pomoc *ad hoc*;
8. na pomoc podnikom v ťažkostiach; podnikom v ťažkostiach sa rozumie podnik v zmysle článku 2, ods.14 kapitoly I nariadenia Komisie (EÚ) č.702/2014;
9. na pomoc, ktorej samotný obsah alebo podmienky s ňou spojené alebo jej metódy financovania predstavujú neoddeliteľné porušenie právnych predpisov Únie, a to najmä:
   1. pomoc pri ktorej je poskytnutie pomoci podmienené povinnosťou, aby príjemca pomoci mal hlavné sídlo v SR alebo aby bol usadený predovšetkým v SR; požiadavka mať prevádzkareň alebo pobočku v SR v čase vyplatenia pomoci je však dovolená;
   2. pomoc, pri ktorej je poskytnutie pomoci podmienené povinnosťou, aby príjemca pomoci používal domáce výrobky alebo služby;
   3. pomoc obmedzujúca možnosť príjemcov pomoci využívať výsledky výskumu, vývoja a inovácií v iných členských štátoch.

**F. Oprávnené projekty**

**F.1 Oprávnené projekty** sú zamerané na investície príjemcu pomoci, definovaného v článku E tejto schémy, zamerané na podporu prevencie škôd v lesoch spôsobených lesnými požiarmi, prírodnými katastrofami a katastrofickými udalosťami, projekty zamerané na:

1. zlepšenie vodného hospodárstva v lesoch:
   1. zahrádzanie bystrín v lesoch podľa § 27 zákona č. 326/2005 o lesoch (budovanie a rekonštrukcia prehrádzok, malé vodné stupne alebo ich zoskupenia a úpravy korýt na bystrinách) na účely ochrany pred povodňami, zmiernenie eróznych procesov a pre akumuláciu vody na účely ochrany pred požiarmi;
   2. budovanie a rekonštrukcia technických diel v lesoch na ochranu pred povodňami, zmiernenie eróznych procesov a pre akumuláciu vody na účely ochrany pred požiarmi podľa § 27 zákona č. 326/2005 o lesoch;
   3. budovanie jednoduchých objektov protipovodňovej ochrany v lesoch – drobných prekladaných drevených hrádzok (zrubov) alebo sypaných kamenných hrádzok na lesných pozemkoch, ktorých budovanie si nevyžaduje stavebné povolenie.
2. zlepšenie ochrannej protipožiarnej infraštruktúry:
   1. výstavba, rekonštrukcia protipožiarnych lesných ciest, ak slúžia ako prístup[[1]](#footnote-1) k vybudovaným objektom v rámci podopatrenia 8.3 PRV, ktoré sú v súlade s požiadavkami životného prostredia a ochrany prírody;
   2. realizácia projektov komplexného protipožiarneho monitorovacieho systému v lesnej krajine s vysokým a stredným stupňom požiarovosti;
   3. výstavbu, rekonštrukciu a dodávku protipožiarnych monitorovacích veží a súvisiacich prostriedkov komunikácie.
3. zlepšenie zdravotného stavu lesov:
   1. realizácia preventívnych opatrení malého rozsahu proti kalamitným biotickým škodcom (ktoré môžu spôsobiť zamorenie v lesoch a ktorých zoznam je uvedený v PRV, opatrenie 8.3, v časti „*Informácie špecifické pre danú operáciu“)* formou kladenia a asanácie lapákov, inštalácie a prevádzky feromónových lapačov a aplikácie chemických prípravkov v lesných porastoch (aplikácia chemických prípravkov je oprávnená len v prípade, že na realizáciu daného opatrenia nie sú dostupné biologické prípravky alebo ich aplikácia nie je účinná).

**F.2 Neoprávnené projekty** sú:

1. projekty zamerané na činnosti súvisiace s poľnohospodárstvom v oblastiach, na ktoré sa vzťahujú agro- environmentálne záväzky;
2. projekty zamerané na kompenzáciu straty príjmu v dôsledku požiaru, nepriaznivých poveternostných udalostí, ktoré možno prirovnať k prírodnej katastrofe, iných nepriaznivých poveternostných udalostí, výskytu škodcov rastlín a katastrofických udalostí.

**G. Oprávnené náklady**

**G.1 Oprávnené náklady** (s výnimkou obmedzení citovaných v rámci neoprávnených nákladov) sú náklady na všetky činnosti, ktoré sú v súlade s podporovanými činnosťami podopatrenia 8.3 a tiež sú v súlade s nariadením EP a Rady (EÚ) č. 1305/2013 a delegovaným nariadením Komisie (EÚ) č. 807/2014 a nariadením Komisie (EÚ) č. 702/2014, náklady na:

1. zlepšenie vodného hospodárstva v lesoch:
   1. zahrádzanie bystrín v lesoch podľa § 27 zákona č. 326/2005 o lesoch (budovanie a rekonštrukcia prehrádzok, malé vodné stupne alebo ich zoskupenia a úpravy korýt na bystrinách) na účely ochrany pred povodňami, zmiernenie eróznych procesov a pre akumuláciu vody na účely ochrany pred požiarmi;
   2. budovanie a rekonštrukcia technických diel v lesoch na ochranu pred povodňami, zmiernenie eróznych procesov a pre akumuláciu vody na účely ochrany pred požiarmi podľa § 27 zákona č. 326/2005 o lesoch;
   3. budovanie jednoduchých objektov protipovodňovej ochrany v lesoch – drobných prekladaných drevených hrádzok (zrubov) alebo sypaných kamenných hrádzok na lesných pozemkoch, ktorých budovanie si nevyžaduje stavebné povolenie.
2. vytvorenie ochrannej protipožiarnej infraštruktúry:
   1. výstavba, rekonštrukcia protipožiarnych lesných ciest, ak slúžia ako prístup k vybudovaným objektom v rámci podopatrenia 8.3, ktoré sú v súlade s požiadavkami životného prostredia a ochrany prírody;
   2. realizácia projektov komplexného protipožiarneho monitorovacieho systému v lesnej krajine s vysokým a stredným stupňom požiarovosti;
   3. výstavbu, rekonštrukciu a dodávku protipožiarnych monitorovacích veží a súvisiacich prostriedkov komunikácie.
3. zlepšenie zdravotného stavu lesov:
   1. realizácia preventívnych opatrení malého rozsahu proti kalamitným biotickým škodcom, ktoré môžu spôsobiť zamorenie v lesoch a ktorých zoznam je uvedený v PRV, opatrenie 8.3, v časti „*Informácie špecifické pre danú operáciu“,* formou kladenia a asanácie lapákov, inštalácie a prevádzky feromónových lapačov a aplikácie chemických prípravkov v lesných porastoch.

**G.2 Neoprávnené náklady:**

* + - 1. náklady vynaložené pred podaním ŽoNFP na PPA (v tomto prípade sa celý projekt považuje za neoprávnený) s výnimkou začatia procesu obstarávania tovarov, služieb a prác, ktoré je pre Výzvy vyhlásené v roku 2015 a 2016 oprávnené od 01.12.2014. Tento bod sa nevzťahuje na všeobecné náklady, uvedené v časti G.1, bod 4;
      2. úroky z dlžných súm;
      3. daň z pridanej hodnoty okrem prípadov, ak nie je vymáhateľná podľa vnútroštátnych predpisov o DPH;
      4. náklady na kompenzáciu straty príjmu.

**G.3** Bližšia špecifikácia oprávnených a neoprávnených nákladov bude uvedená v Príručke pre žiadateľa a vo Výzve na predkladanie Žiadostí o poskytnutie NFP pre podopatrenie 8.3.

**H. Forma pomoci**

**H.1** Pomoc podľa tejto schémy sa poskytuje formou NFP - grantu z PRV, ktorý bude poskytnutý formou refundácie na základe predloženia účtovných dokladov preukazujúcich skutočnú výšku oprávnených nákladov, s možnosťou poskytnutia zálohovej platby do výšky max. 50% oprávnených nákladov.

**I. Výška a intenzita pomoci**

**I.1** Intenzita pomoci z celkových oprávnených nákladov je 100%.

**I.2** Výška oprávnených nákladov na 1 projekt je uvedená vo Výzve na predkladanie Žiadostí o poskytnutie NFP, ktorú zverejní PPA na svojom webovom sídle.

**I.3** Na účely výpočtu intenzity pomoci a oprávnených nákladov sa použijú číselné údaje pred odpočítaním daní alebo iných poplatkov. Oprávnené náklady sú doložené príslušnou dokumentáciou, ktorá je prehľadná, konkrétna a aktuálna. V prípade, že sa oprávnené náklady a poskytovanie pomoci uplatňujú v priebehu viacerých rokov, je potrebné na výpočet intenzity pomoci použiť diskontné sadzby uplatniteľné v čase poskytnutia pomoci. Základom pre výpočet diskontnej sadzby je základná sadzba pre výpočet referenčnej sadzby, ktorej aktuálna hodnota je uverejnená na webovom sídle [www.statnapomoc.sk](http://www.statnapomoc.sk). Intenzita pomoci sa vypočíta podľa vzorca (diskontovaná výška pomoci/diskontované oprávnené náklady) x 100 a vyjadruje sa v percentách.

**J. Stimulačný účinok**

**J.1** Táto schéma sa uplatňuje len na pomoc, ktorá má stimulačný účinok. Pomoc sa pokladá za pomoc, ktorá má stimulačný účinok, ak príjemca pomoci podá písomnú ŽoNFP pred začatím práce na projekte alebo činnosti. ŽoNFP obsahuje minimálne nasledovné informácie:

* názov a veľkosť podniku;
* opis projektu alebo činnosti vrátane dátumu jeho začatia a ukončenia;
* miesto realizácie projektu alebo činnosti;
* zoznam oprávnených nákladov;
* forma pomoci (grant) a výška verejných financií, potrebných na projekt/činnosť.

**K. Podmienky poskytnutia pomoci**

**K.1** Príjemca pomoci predloží vyhlásenie o tom, že voči nemu nie je nárokované vrátenie pomoci na základe predchádzajúceho rozhodnutia Európskej komisie, ktorým bola poskytnutá pomoc označená za neoprávnenú a nezlučiteľnú s vnútorným trhom.

**K.2** Príjemca pomoci predloží vyhlásenie o tom, že nie je podnikom v ťažkostiach, podnikom v ťažkostiach sa rozumie podnik v zmysle článku 2, ods.14 kapitoly I nariadenia Komisie (EÚ) č.702/2014.

**K.3** Oprávnenosť projektov na financovanie z PRV je podmienená splnením všetkých kritérií spôsobilosti stanovených pre podopatrenie 8.3:

1. Investície sa musia realizovať na území Slovenska.
2. Žiadateľ nemá evidované nedoplatky poistného na zdravotné poistenie, sociálne poistenie a príspevkov na starobné dôchodkové poistenie.
3. Žiadateľ nie je v likvidácii (netýka sa fyzických osôb uvedených v § 2 odseku 2. písmena b), d) zákona č.513/1991 Zb. Obchodný zákonník); nie je voči nemu vedené konkurzné konanie; nie je v konkurze, v reštrukturalizácii a nebol voči nemu zamietnutý návrh na vyhlásenie konkurzu pre nedostatok majetku; neporušil v predchádzajúcich 3 rokoch zákaz nelegálneho zamestnávania.
4. Žiadateľ nemá záväzky voči štátu po lehote splatnosti, voči žiadateľovi a na majetok, ktorý je predmetom projektu, nie je vedený výkon rozhodnutia.
5. Na operáciu možno poskytnúť podporu z jedného alebo viacerých EŠIF alebo z jedného alebo viacerých programov a z iných nástrojov EÚ za podmienky, že sa na nákladovú položku, zahrnutú do žiadosti o platbu na úhradu jedným z EŠIF, neposkytla podpora z iného fondu alebo nástroja EÚ a SR, ani podpora z rovnakého fondu v rámci iného programu, ani podpora z rovnakého fondu v rámci toho istého programu - čl. 65(11) nariadenia EP a Rady (EÚ) č. 1303/2013, ani v rámci predchádzajúceho programového obdobia.
6. Žiadateľ musí zabezpečiť hospodárnosť, efektívnosť a účinnosť použitia verejných prostriedkov.
7. Žiadateľ musí dodržiavať princíp zákazu konfliktu záujmov v súlade so zákonom č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov.
8. Žiadateľ musí mať administratívnu, finančnú a prevádzkovú kapacitu na splnenie podmienok poskytnutia podpory.
9. Operácie, ktoré budú financované z EPFRV, nesmú zahŕňať činnosti, ktoré boli súčasťou operácie, v prípade ktorej sa začalo alebo malo začať vymáhacie konanie v súlade s článkom 71 nariadenia Európskeho parlamentu a rady (EÚ) č. 1303/2013 po premiestnení výrobnej činnosti mimo EÚ.
10. Žiadateľ ani jeho štatutárny orgán, ani žiadny člen štatutárneho orgánu, ani prokurista/osoba splnomocnená zastupovať žiadateľa v konaní o ŽoNFP neboli právoplatne odsúdení za trestný čin korupcie, za trestný čin poškodzovania finančných záujmov EÚ, za trestný čin legalizácie príjmu z trestnej činnosti, za trestný čin založenia, zosnovania a podporovania zločineckej skupiny, alebo za trestný čin machinácie pri verejnom obstarávaní a verejnej dražbe.
11. Investícia musí byť v súlade s normami SR a EÚ týkajúcimi sa danej investície.
12. Nenávratný finančný príspevok na operáciu, zahŕňajúcu investície do infraštruktúry alebo produktívne investície, sa musí vrátiť, ak je operácia počas 5 rokov od záverečnej platby poskytnutej prijímateľovi alebo počas obdobia stanovenom v pravidlách o štátnej pomoci predmetom niektorej z nasledujúcich skutočností (čl. 71 nariadenia EP a Rady (EÚ) č. 1303/2013):
    1. *skončenia alebo premiestnenia produktívnej činnosti mimo Slovenska;*
    2. *zmeny vlastníctva položky infraštruktúry, ktorá poskytuje firme alebo orgánu verejnej moci neoprávnené zvýhodnenie;*
    3. *podstatnej zmeny, ktorá ovplyvňuje jej povahu, ciele alebo podmienky realizácie, čo by spôsobilo narušenie jej pôvodných cieľov.*
13. Každá investičná operácia, ak sa na ňu vzťahuje zákon č. 24/2006 Z.z. o posudzovaní vplyvov na životné prostredie, musí byť vopred posúdená na základe tohto zákona.
14. Žiadateľ je povinný pri obstarávaní tovarov, stavebných prác a služieb postupovať v súlade so zákonom č. 25/2006 o verejnom obstarávaní.
15. V prípade budovania a rekonštrukcie protipovodňových technických diel zahrádzania bystrín sú oprávnení len tí príjemcovia pomoci, ktorí sú správcami drobných vodných tokov resp. majú k správe drobných vodných tokov právny vzťah (prenájom a pod.).
16. V prípade budovania jednoduchých objektov protipovodňovej ochrany, zabezpečujúcich udržanie vody v krajine resp. spomalenie jej odtoku sú oprávnené iba náklady na tie projekty, ktorých naliehavosť je doložená relevantnými dokumentmi. Takýmto dokumentom je odborné stanovisko odbornej inštitúcie vodného hospodárstva.
17. V prípade investícií na účely ochrany pred požiarmi sú oprávnené iba projekty realizované v lesných oblastiach klasifikovaných ako oblasti so stredným až vysokým stupňom rizika lesných požiarov (oblasti so stredným až vysokým stupňom rizika lesných požiarov sú v SR taxatívne určené všeobecne záväzným právnym predpisom - vyhláška č. 453/2006 Z. z. o hospodárskej úprave lesov a ohrane lesa v prílohe č. 11 v znení jej dodatkov a úprav).
18. Oprávnené činnosti sú v súlade s Programom starostlivosti o les (Lesným hospodárskym plánom).
19. V prípade preventívnych opatrení týkajúcich sa škodcov a chorôb musí byť riziko výskytu príslušnej katastrofy podporené vedeckými dôkazmi a uznané Národným lesníckym centrom.
20. Oprávnené činnosti sú v súlade s Národným plánom ochrany lesov.
21. V prípade preventívnych opatrení, týkajúcich sa škodcov je aplikácia chemických prípravkov oprávnená len v prípade, že na realizáciu daného opatrenia nie sú dostupné biologické prípravky alebo ich aplikácia nie je účinná.
22. Predloženie relevantných informácií z Programu starostlivosti o les (§47 zákona č.326/2005 Z.z.) a prípadne inej dokumentácie ochrany prírody podľa §54 zákona č.543/2002 Z. z..

**K.4** Okrem stanovených podmienok poskytnutia pomoci je príjemca pomoci povinný spĺňať aj všetky kritéria spôsobilosti, stanovené pre podopatrenie 8.3 vo Všeobecných podmienkach poskytnutia príspevku, výberových kritériách pre výber projektov a hodnotiacich kritériách pre výber projektov pre projektové opatrenia PRV SR 2014-2020, v Príručke pre žiadateľa a vo Výzve na predkladanie Žiadostí o poskytnutie NFP.

**L. Kumulácia pomoci**

**L.1** Kumulácia štátnej pomoci je vždy viazaná na konkrétny oprávnený projekt.

**L.2** Ak sa financovanie zo strany Únie, ktoré centrálne spravujú inštitúcie, agentúry, spoločné podniky alebo iné orgány Únie a ktoré nie je priamo ani nepriamo pod kontrolou SR, kombinuje so štátnou pomocou, tak sa pri určovaní dodržiavania stropov, vymedzujúcich notifikačnú povinnosť a maximálne intenzity a stropy pomoci, zohľadňuje len táto štátna pomoc, za predpokladu, že celková výška verejného financovania, poskytnutá v súvislosti s tými istými oprávnenými nákladmi, nepresahuje najvýhodnejšie miery financovania, stanovené v uplatniteľných právnych predpisov Únie.

**L.3** Pomoc s identifikovateľnými oprávnenými nákladmi, poskytnutá prostredníctvom tejto schémy sa môže kumulovať s:

* akoukoľvek inou štátnou pomocou, pokiaľ sa dané opatrenia týkajú iných identifikovateľných oprávnených nákladov;
* akoukoľvek inou štátnou pomocou v súvislosti s tými istými – čiastočne alebo úplne sa prekrývajúcimi – oprávnenými nákladmi, ak sa v dôsledku takejto kumulácie neprekročí maximálna intenzita pomoci alebo výška pomoci uplatniteľná na túto pomoc v súlade s článkom I. tejto schémy.

**L.4** Pomoc, ktorá je na základe oddielov 1, 2 a 3 kapitoly III nariadenia Komisie (EÚ) č. 702/2014 oslobodená od notifikačnej povinnosti, sa nesmie kumulovať s platbami uvedenými v článku 81 ods.2 a článku 82 nariadenia EP a Rady (EÚ) č. 1305/2013 v súvislosti s rovnakými oprávnenými nákladmi, ak by v dôsledku takejto kumulácie intenzita alebo výška pomoci, presiahla úroveň intenzity alebo výšky pomoci, stanovenej v článku I. tejto schémy.

**L.5** Pomoc poskytnutá prostredníctvom tejto schémy sa nekumuluje so žiadnou pomocou de minimis v súvislosti s tými istými oprávnenými nákladmi, ak by takáto kumulácia mala za následok intenzitu pomoci presahujúcu intenzitu pomoci stanovenú v článku I. tejto schémy.

**M. Mechanizmus poskytovania pomoci**

**M.1** PPA na svojej webovom sídle zverejní Výzvu na predkladanie ŽoNFP pre dané podopatrenie. Výzva bude časovo ohraničená. Výberové kolo pre príjem ŽoNFP sa v rámci uvedeného podopatrenia začína termínom uvedeným vo Výzve a končí posledným dňom prijímania ŽoNFP uvedeným v rámci danej Výzvy pre príslušné podopatrenie. Na vypracovanie ŽoNFP a na ich administráciu platia ustanovenia uvedené v  Príručke pre žiadateľa platnej ku dňu zverejnenia časovo ohraničenej Výzvy a vo Výzve na predkladanie Žiadostí o NFP.

**M.2** Obsah Výzvy a jej náležitosti sú v súlade s § 17 zákona č. 292/2014 Z. z..

**M.3** PPA posúdi súlad ŽoNFP s príslušnými podmienkami schémy.

**M.4** Celý mechanizmus poskytovania pomoci je popísaný v Systéme riadenia Programu rozvoja vidieka SR 2014-2020, v kapitole 5 „Procesné úkony“ a Príručke pre žiadateľa o poskytnutie NFP.

1. **Rozpočet**

**N.1** Objem finančných prostriedkov určených na realizáciu schémy na roky 2015 – 2020 je 65 mil. Eur.

**N.2** Rozpočet, resp. objem finančných prostriedkov pre podopatrenie 8.3 Podpora prevencie škôd v lesoch, spôsobených lesnými požiarmi a prírodnými katastrofami a katastrofickými udalosťami je v súlade s PRV.

**N.3** Priemerný indikatívny objem finančných prostriedkov v rámci schémy na jeden rok je približne 10,8 mil. Eur.

1. **Transparentnosť, monitorovanie, uverejňovanie a informácie**

**O.1** Posudzovanie ŽoNFP (projektov) sa vykonáva podľa pravidiel uvedených v pracovných postupoch stanovených vnútornými predpismi PPA a v súlade so Systémom riadenia Programu rozvoja vidieka SR 2014-2020.

**O.2** Sťažnosti sa podávajú na ústredie PPA podľa zákona č. 9/2010 Z. z. o sťažnostiach v znení neskorších predpisov.

**O.3** Podľa ustanovenia § 17 ods. 2 písm. a) zákona č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka sa na poskytovanie projektových podpôr spolufinancovaných z fondov EÚ nevzťahujú všeobecné predpisy o správnom konaní.

**O.4** Ministerstvo po nadobudnutí účinnosti tejto schémy uverejní na svojom webovom sídle jej úplné znenie schémy, vrátane jej prípadných zmien, spolu so súhrnnými informáciami, stanovenými v prílohe II nariadenia Komisie (EÚ) č. 702/2014, kde zostanú dostupné do konca platnosti tejto schémy.

**O.5** PPA uverejní na svojom webovom sídle informácie stanovené v prílohe III nariadenia Komisie (EÚ) č. 702/2014 o každej poskytnutej pomoci, ktorá presahuje 500 000 Eur pre príjemcu resp. odkaz na webové sídlo, kde sú uverejnené tieto informácie, ktoré sú uverejnené v súlade s čl. 111, 112 a 113 nariadenia EP a Rady (EÚ) č. 1306/2013 o financovaní, riadení a monitorovaní spoločnej poľnohospodárskej politiky. Tieto informácie sa uvádzajú a sprístupňujú štandardizovaným spôsobom, uvedeným v tejto prílohe tak, aby sa dali efektívne vyhľadávať a sťahovať. Tieto informácie sa uverejňujú do 6 mesiacov odo dňa poskytnutia pomoci a sú k dispozícii minimálne 10 rokov odo dňa poskytnutia pomoci.

**O.6** Ministerstvo a PPA zabezpečia uchovávanie podrobných záznamov o schéme a podpornú dokumentáciu potrebnú na zistenie toho, či boli splnené všetky podmienky, stanovené v tejto schéme, po dobu 10 rokov odo dňa kedy bola v rámci tejto schémy poskytnutá posledná pomoc.

**O.7** PPA predloží ministerstvu do 10. februára nasledujúceho roku po roku poskytnutia pomoci podľa tejto schémy prehľad o poskytnutej pomoci podľa tejto schémy za príslušný rok.

**P. Kontrola a vládny audit**

**P.1** Posudzovanie ŽoNFP, uzatváranie Zmluvy, monitoring a poskytovanie platieb sa vykonáva podľa pravidiel uvedených v pracovných postupoch stanovených vnútornými predpismi PPA.

**P.2** Vykonávanie kontroly a vládneho auditu pomoci vychádza zo zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení zákona č. 618/2004 Z. z. ako aj z interných predpisov ministerstva a PPA na výkon kontroly.

**P.3**  Subjektmi zapojenými do finančnej kontroly a vládneho auditu sú:

Útvary kontroly ministerstva a PPA;

Ministerstvo financií Slovenskej republiky;

Správa finančnej kontroly;

Najvyšší kontrolný úrad SR;

Kontrolné orgány EÚ.

**P.4** PPA v súlade s § 19 zákona o štátnej pomoci kontroluje použitie dotácie, oprávnenosť vynaložených nákladov a dodržiavanie podmienok poskytnutia pomoci. Ministerstvo kontroluje podľa zákona č. 502/2001 Z. z. dodržiavanie podmienok, za ktorých sa pomoc poskytla, ako aj ostatné skutočnosti, ktoré by mohli mať vplyv na správnosť a účelovosť poskytnutej pomoci.

**P.5** Príjemca pomoci v súlade s § 19 zákona o štátnej pomoci umožní  PPA vykonanie kontroly použitia pomoci a oprávnenosti vynaložených nákladov.

**P.6** Príjemca pomoci vytvorí zamestnancom kontrolného orgánu vykonávajúcim kontrolu primerané podmienky na riadne a včasné vykonanie kontroly a poskytne im potrebnú súčinnosť a všetky vyžiadané informácie a listiny týkajúce sa najmä realizácie pomoci.

**Q. Platnosť a účinnosť schémy**

**Q.1** Schéma nadobúda platnosť a účinnosť dátumom pridelenia identifikačného čísla žiadosti o výnimku Európskou komisiou.

**Q.2** Zmeny v schéme je možné vykonať formou písomných dodatkov. Zmeny okrem zmien formálneho a administratívneho charakteru, budú oznámené Európskej komisii formou súhrnných informácií a nadobudnú platnosť a účinnosť od dátumu pridelenia identifikačného čísla Európskou komisiou.

**Q.3** Dodatky k schéme, ktoré sa neoznamujú Európskej komisii nadobúdajú platnosť a účinnosť ich zverejnením na webovom sídle ministerstva [www.land.gov.sk](http://www.land.gov.sk), v časti Podpory – výzvy – Štátna pomoc.

**Q.4** Zmeny v európskej legislatíve podľa článku B. tejto schémy alebo v akejkoľvek, s ňou súvisiacej legislatíve musia byť premietnuté do schémy v priebehu šiestich mesiacov od nadobudnutia ich platnosti a účinnosti.

**R. Trvanie schémy**

**R.1** Platnosť a účinnosť schémy skončí 31. decembra 2020.

**R.2** Zmluva o poskytnutí NFP bude uzatvorená a nadobudne účinnosť do 30. júna 2020.

**R.3** Dňom poskytnutia pomoci sa rozumie deň nadobudnutia účinnosti Zmluvy o poskytnutí NFP.

**R.4** Vyplatenie NFP je možné uskutočniť do 31. decembra 2023, po predložení dokladov preukazujúcich výšku oprávnených nákladov (ŽoP) a to na základe poskytnutej pomoci do 30. júna 2020.

**S. Prílohy**

**S.1** Prílohy k schéme pre podopatrenie 8.3 Podpora prevencie škôd v lesoch, spôsobených lesnými požiarmi a prírodnými katastrofami a katastrofickými udalosťami sa nachádzajú na nasledovných webových sídlach:

1. Nariadenie Komisie (EÚ) č. 702/2014 z 25. júna 2014, ktorým sa určité kategórie pomoci v odvetví poľnohospodárstva a lesného hospodárstva a vo vidieckych oblastiach vyhlasujú za zlučiteľné s vnútorným trhom pri uplatňovaní článkov 107 a 108, zverejnené v Úradnom vestníku EÚ pod č. Ú. v. L 193, 01. 07. 2014 (<http://eur-lex.europa.eu/legal-content/EN/TXT/?uri=uriserv:OJ.L_.2014.193.01.0001.01.ENG>);
2. Nariadenie EP a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. L 347, 20. 12. 2013), ([http://eur-lex.europa.eu/LexUriServ/LexUriServ.do?uri=OJ:L:2013 :347:0320:0469:SK:PDF](http://eur-lex.europa.eu/LexUriServ/LexUriServ.do?uri=OJ:L:2013%20:347:0320:0469:SK:PDF));
3. Nariadenie EP a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (Ú. v. L 347, 20. 12. 2013), (<http://eur-lex.europa.eu/LexUriServ/LexUriServ.do?uri=OJ:L:2013:347:0487:0548:sk:PDF>);
4. Delegované nariadenie Komisie (EÚ) č. 807/2014 z 11. marca 2014, ktorým sa dopĺňa nariadenia EP a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a ktorým sa zavádzajú prechodné ustanovenia (Ú. v. L 227, 31. 07. 2014), (<http://eur-lex.europa.eu/legal-content/sk/TXT/?uri=CELEX:32014R0807>).

**S.2** Dokumenty v súvislosti s predkladaním ŽoNFP sú uverejnené na webovom sídle ministerstva a PPA, najneskôr v deň vyhlásenia výzvy.

1. *prístupom k vybudovaným objektom sa rozumie výstavba alebo rekonštrukcia úsekov protipožiarnych lesných ciest, ktoré sú potrebné na napojenie sa na existujú sieť lesných ciest.* [↑](#footnote-ref-1)